Dis-Chem se brief ‘verdeel’ – Mashaba(Foto: Karen Sandison/ANA) Ook Herman Mashaba is nie beïndruk met Dis-Chem se brief aan werkers wat lui dat ŉ moratorium op die aanstelling van wit kandidate geplaas word nie. Mashaba – ’n sakeman en politikus – sê dié brief is “rassisties en verdelend”. “Raskwotas het bygedra tot ons huidige ekonomiese ellende. Stel Suid-Afrikaners op meriete aan, en belê in opleiding waar jy swakhede ervaar,” lui ’n twiet op die voormalige Johannesburgse burgemeester se Twitterrekening. Talle mense het reeds teen die brief uitgevaar sedert dit verlede week vir die eerste keer die lig op sosiale media gesien het. Maroela Media kon intussen by wyse van ŉ brief van die apteekgroep se regsverteenwoordiger bevestig dat die brief verlede maand aan personeel uitgestuur is. Die brief is egter kort daarna onttrek. “Swart en wit mense word in geldwaarde gemeet… Ivan Saltzman [uitvoerende hoof van Dis-Chem], jy behoort jou te skaam, “ skryf Ian Cameron van Action Society. Die brief – deur Saltzman en gedateer 19 September – lui dat wit personeellede nie aangestel of bevorder mag word nie sodat indiensnemingsteikens deur die maatskappy behaal kan word. Dit lui dat die maatskappy se transformasiepogings rakende sy werknemerprofiel onvoldoende bly en stel dit voorts: “Dit is die koers tussen wit en swart wat tel. Wanneer geen geskikte swart kandidaat dus gevind kan word nie en ŉ wit kandidaat word aangestel, benodig ons verskeie swart mense net om die status quo te handhaaf.” Werkers is glo gedreig om nie ŉ woord oor die brief te rep nie, maar dit is nietemin by Solidariteit aangemeld. Solidariteit se regspan het, nadat vakbondlede dit onder sy aandag gebring het, by Dis-Chem se regspan oor die brief navraag gedoen. Dr. Dirk Hermann, bestuurshoof van Solidariteit, sê die brief laat vrae ontstaan oor Dis-Chem se moraliteit en indien daar wel so ŉ streng rasverpligting op die maatskappy geplaas word, behoort hy dit uit te daag. “Hulle moet dit in die hof gaan toets omdat dit nie billik teenoor werkers is nie.” As far as I am concerned, that letter by the CEO of Dischem was racial and devisive. Racial qoutus contributed to our current economic woes.Hire South Africans on Merit, and focus on investment in training where you experience weaknesses. https://t.co/Qk9NrwfnlU — Herman Mashaba (@HermanMashaba) October 16, 2022